ถ้าใครไม่อยากพาคุณแม่ไปกินอาหารหนักๆ หรือไม่อยากออกไปนอกบ้านตอนกลางค่ำกลางคืน "ร้านกาแฟนรสิงห์" ก็เป็นตัวเลือกที่น่าสนใจ เพราะเป็นร้านที่เหมาะกับการนั่งชิลล์ในตอนกลางวันมากๆ เนื่องจากเป็นร้านอยู่ที่ในวังพญาไท อาคารเทียบรถพระที่นั่ง เป็นตึกเก่าทรงยุโรปที่ตกแต่งสวยงาม ดูขรึมขลังมลังเมลืองทั้งตัวอาคาร การตกแต่ง เฟอร์นิเจอร์ นั่งกินเครื่องดื่มและอาหารไป ก็หามุมสวยๆ ถ่ายรูปกับคุณแม่เก็บไว้เป็นที่ระลึกได้เลย เพราะร้านสวยแบบคลาสสคิทุกมุม ส่วนอาหารก็เน้นเมนูง่ายๆ แต่ไม่ธรรมดา เพราะมาแบบเมนูชาววัง เช่น ขนมปังปิ้งหมูเค็มสูตรชาววัง แต่ถ้าอยากลองเมนูร่วมสมัย ก็ต้องลองเครปเค้กชาไทยที่รสชาติหวานหอมละมุน แล้วชวนคุณแม่เลือกเครื่องดื่มร้อนๆ หรือเครื่องดื่มเย็นๆ สักแก้ว มานั่งดื่มให้ชื่นใจ ลองชาราสพ์เบอร์รี่ หรือชารสมิ้นท์ หรือถ้าคุณแม่ชอบความหอมเข้มข้นปลุกให้ตื่นของกาแฟ ก็ต้องสั่งคาปูชิโน่เย็นมาลอง เพราะรสชาติเข้มข้นถึงใจ ถ้าพาคุณแม่มานั่งร้านกาแฟร้านนี้ คุณแม่อาจจะเพลินกับบรรยากาศจนลืมกลับบ้านเลยก็็เป็นได้